Diari Oficial de la Generalitat Valenciana


Sumari del DOGV 6451, del 02-02-2011 (2011/948)

RESOLUCIÓ de 29 de desembre de 2010, de la Conselleria de Cultura i Esport, per la qual s'incoa expedient de declaració de Bé d'Interés Cultural Immaterial a favor de la Cavalcada dels Reis Mags d'Alcoi.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6451

Data del DOGV
:   02-02-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/948


Data del document
:   29-12-2010

Organisme emissor
:   Conselleria de Cultura i Esport

Tipus de document
:   Resolució

RESOLUCIÓ de 29 de desembre de 2010, de la Conselleria de Cultura i Esport, per la qual s'incoa expedient de declaració de Bé d'Interés Cultural Immaterial a favor de la Cavalcada dels Reis Mags d'Alcoi.  
 [2011/948]  
La Llei 4/1998, d'11 de juny, del Patrimoni Cultural Valencià, en l'article primer, establix que formen part del patrimoni cultural valencià les expressions de les tradicions del poble en les seues manifestacions musicals, artístiques, gastronòmiques o d'oci, i en especial aquelles que han sigut objecte de transmissió oral i les que mantenen i potencien l'ús del valencià.  
La festivitat de l'Epifania a Alcoi té una personalitat pròpia amb la Cavalcada dels Reis Mags, l'origen de la qual té lloc l'any 1866, i que adquirix des del final del segle XIX les característiques que la definixen. La ciutat d'Alcoi posseïx un distintiu que la fa singular, especial i única. No sols es tracta de la seua antiguitat, cent vint-i-cinc anys, sinó de la mateixa configuració i contingut. Lluny de ser una desfilada festiva en ús, esta cavalcada es manté fidel al seu significat i escenifica amb la major versemblança l'arribada dels Mags d'Orient i la seua adoració a l'Infant Jesús. És en realitat una ambiciosa posada en escena de l'Epifania, que culmina la nit de cada 5 de gener.  
Vist l'informe tècnic favorable a la incoació de l'expedient de declaració de Bé d'Interés Cultural Immaterial a favor de la Cavalcada dels Reis Mags d'Alcoi.   
Atés el que disposa l'article 27 de la Llei de la Generalitat Valenciana 4/1998, d'11 de juny, del Patrimoni Cultural Valencià, la Conselleria de Cultura i Esport, resolc:  
Primer. Incoació  
Incoar l'expedient de la declaració com a Bé d'Interés Cultural Immaterial a favor de la Cavalcada dels Reis Mags d'Alcoi.  
Segon. Règim de protecció  
La gestió de la Cavalcada dels Reis Mags és competència de l'Ajuntament d'Alcoi. Si es produïra qualsevol canvi en la Cavalcada dels Reis Mags que modificara el que es disposa en l'annex i excedira el normal desplegament dels actes de la festivitat anual, l'Ajuntament d'Alcoi ho hauria de proposar a la Direcció General de Patrimoni Cultural Valencià, per a, si és el cas, l'autorització administrativa i la consegüent modificació del present decret, justificant-ho en la millora tutelar dels valors protegits.  
Les administracions públiques han de vetlar pel manteniment i la dignitat de la festa, i han de fomentar la difusió d'este bé, garantir-ne l'estudi i la documentació amb criteris científics, i incorporar-ne els testimonis disponibles a suports materials que en garantisquen la pervivència.  
Tercer. Notificació  
En compliment d'allò preceptuat en l'article 27.3 de la Llei 4/1998, d'11 de juny, del Patrimoni Cultural Valencià, notificar la present resolució a l'Ajuntament d'Alcoi i a la resta d'interessats, així com comunicar-la al Registre General de Béns d'Interés Cultural per a l'anotació preventiva.  
Quart. Publicació.  
Publicar la present resolució amb el seu annex en el Diari Oficial de la Comunitat Valenciana i en el Butlletí Oficial de l'Estat.  
Cosa que es fa pública als efectes oportuns.  
València, 29 de desembre de 2010.- La consellera de Cultura i Esport: Trinidad Miró Mira.  
Annex  
1. Introducció, exposició de motius  
La festivitat de l'Epifania a Alcoi té una personalitat pròpia amb la Cavalcada dels Reis Mags, que es documenta per primera vegada l'any 1866, si bé és a partir de 1885 quan la Cavalcada adquirix les característiques que la definixen i que l'han convertida en la cavalcada de Reis Mags més antiga d'Espanya. I és que la Cavalcada dels Reis Mags d'Alcoi és la proclamació de la il·lusió dels xiquets feta realitat, una celebració que, si bé està estesa pertot Espanya i a la nostra comunitat, té en la ciutat d'Alcoi un distintiu que la fa singular, especial i única. No sols es tracta de l'antiguitat, cent vint-i-cinc anys, sinó de la pròpia configuració i contingut.  
Lluny de ser una desfilada festiva en ús, esta cavalcada es manté fidel al seu significat i escenifica amb la major versemblança l'arribada dels Mags d'Orient i la seua adoració a l'Infant Jesús. És en realitat una ambiciosa posada en escena de l'Epifania, que culmina la nit de cada 5 de gener, però que s'emmarca en una trilogia que arranca amb la representació de l'adoració dels pastors (Les Pastoretes), prosseguix amb l'anunci de l'arribada de Ses Majestats (El Bando), pronunciat per un ambaixador reial que arriba a la ciutat la vespra de la celebració, acompanyat pels patges i les burretes que transporten bústies, a manera d'alforges, on menuts i majors depositen les seues cartes, les seues il·lusions, per a fer-les arribar amb rapidesa als Reis Mags, ja que és el correu més directe que hi ha.   
La convocatòria i la responsabilitat de l'organització d'esta festivitat recauen sobre l'Ajuntament d'Alcoi, que prepara el programa d'actes i s'encarrega de desplegar-lo, en estreta col·laboració amb l'Associació de Sant Jordi d'Alcoi. A més, hi participen moltes associacions locals, que aporten els mitjans humans necessaris i que superen les mil persones.   
L'inici de la festa dels Reis Mags com a cavalcada, repartiment de presents a xiquets i malalts, es data a Alcoi en 1866, tal com ho reflectix el Diario de Alcoy. No obstant això, les circumstàncies de l'època impedixen que esta novetat arrele en el calendari nadalenc local i se'n posposa la continuïtat fins a 1885, quan es recupera la celebració de la Cavalcada dels Reis Mags gràcies a una societat recreativa local, El Panerot. Des d'eixe any una estrela obri la comitiva mostrant als Mags el camí que han de seguir, com en els relats evangèlics. I, a més, des d'estes dates s'instal·la un Betlem, lloc on arriben els monarques per a adorar l'Infant Jesús. En 1887 s'introduïx la novetat del telegrama, que, fet públic el dia anterior a la Cavalcada, anuncia als xiquets la imminent arribada de Ses Majestats. També arrela en estos anys inicials la figura dels patges, jóvens servidors dels Reis Mags que, mascarats, pugen als balcons de les cases per mitjà d'escales de fusta per a entregar els regals als xiquets.  
Dos anys després, en 1889, s'introduïx una altra de les característiques singulars de la festa dels Reis a Alcoi, que és, sens dubte, la celebració de l'acte de Les Pastoretes. En essència, esta desfilada vol recordar el moment en què, anunciada la bona nova per l'àngel als pastors, estos deixen els ramats i acudixen davant de l'estable per a adorar l'Infant. A Alcoi, xiquets i xiquetes, vestits de pastorets, porten presents a l'Infant Jesús, acompanyats per un ramat de cabres i ovelles, amb carros adornats amb motius vegetals. L'adoració dels pastors a la Sagrada Família, amb les danses i les cançonetes, proporcionen ambient a este acte que constituïx un immillorable preludi de la festivitat dels Reis.  
La Societat El Panerot no ignorava les difícils condicions de les classes populars, així com el gran nombre d'òrfens o persones grans que vivien asilats en diferents establiments assistencials de la ciutat. Perquè estes persones no quedaren sense obsequi de Reis, la Societat feia subscripcions entre els socis i la resta de veïns per a obtindre fons. En 1894, l'Ajuntament d'Alcoi va començar a col·laborar-hi per mitjà de la distribució de regals i bons d'aliments de primera necessitat entre la població més necessitada. Encara que en 1914 esta entitat deixà d'organitzar la Cavalcada, hi continuaren d'altres societats, agrupacions o filades, amb el propòsit que la Cavalcada no perdera brillantor i popularitat.  
En 1924, un nou element s'incorporà a la celebració de la festa dels Reis Mags: El Bando. El dia 4 de gener, a poqueta nit, un enviat de Ses Majestats, sobre un corser, va proclamant pels principals carrers d'Alcoi el bando que anuncia la prompta arribada dels Reis d'Orient. Darrere d'este enviat o ambaixador reial van unes burretes conduïdes per sengles patges, les quals porten al llom les bústies que han d'arreplegar la correspondència per mitjà de la qual els xiquets demanen als Reis Mags els joguets i els regals per a la família. El text del primer bando i, per això, el més popular, és obra del sacerdot i poeta alcoià Enrique Abad Vilaplana.  
Després de la guerra civil, la Cavalcada passà a ser organitzada pel Frente de Juventudes, amb el qual col·laboraren nombrosos comerços i entitats de la ciutat. En 1967 s'afig a l'organització el mateix Ajuntament a través de la Comissió Municipal de Festes, amb la qual cosa les desfilades guanyen en excel·lència i participació, ja que comptem també amb la col·laboració de la Creu Roja local i els membres de les tres bandes musicals de la localitat. Este impuls municipal va donar pas en 1970 a una nova entitat nascuda específicament per a potenciar la cavalcada alcoiana, l'Associació d'Amics i Dames dels Reis Mags, amb el lema «Cap xiquet sense un joguet».  
Aquell any de 1970 es va realitzar un itinerari fins llavors inèdit i una nova concepció de la desfilada, sota la direcció artística del pintor Luis Solbes Payá. Dos anys després, s'hi introduïxen per primera vegada camells i dromedaris sobre els quals cavalquen els Reis d'Orient, i varia l'orde de la desfilada: el rei Baltasar, conegut popularment a Alcoi com «el Rei Negre», desfila enmig dels altres dos monarques, i no al final com és habitual en la resta de les cavalcades del país. Ambdós novetats, cavalcadures i canvi d'ubicació del Mag, arrelen en la desfilada i es convertixen en elements tradicionals de la cavalcada alcoiana. Durant un període de catorze anys, l'Associació d'Amics i Dames dels Reis Mags hi aportarà noves iniciatives, canvis d'itinerari, millores en el vestuari, etc., fins que en 1984 l'organització de la Cavalcada retorna a l'Ajuntament d'Alcoi, que actualment rep la col·laboració de l'Associació de Sant Jordi i d'altres entitats locals -entre les quals se sorteja la persona que encarnarà cada rei-, a més de les bandes de música i dels grups de danses, els quals aporten els mitjans humans i el seu bon fer perquè la Cavalcada dels Reis Mags d'Alcoi tinga anualment la solemnitat que la caracteritza.  
Les arts plàstiques estan presents també en esta cavalcada: l'Ajuntament d'Alcoi convoca un concurs per a premiar el millor cartell anunciador amb què pregonar, a la façana de la casa consistorial, l'arribada dels Reis Mags.  
Per tant, la posada en escena de la festivitat dels Reis Mags constituïx hui en dia una de les més preades senyes d'identitat de la ciutat. Una festa que convoca cada any a Alcoi la major part de la població i centenars de visitants que volen viure en directe el missatge i l'emoció d'esta centenària cavalcada.  
Per tot allò exposat anteriorment, la Cavalcada dels Reis Mags d'Alcoi és mereixedora com a manifestació cultural singular de la major protecció que la Llei de Patrimoni Cultural Valencià atorga als elements de l'anomenat patrimoni immaterial o intangible.  
2. Dades sobre el bé objecte de la declaració  
2.1. Denominació: La Cavalcada dels Reis Mags.  
2.2. Localitat: Alcoi.  
2.3. Descripció del bé: Tant l'adoració de Les Pastoretes com El Bando són un digne preludi que anuncia la cavalcada que té lloc anualment la vespra de l'Epifania. Més de mil persones participen en esta cavalcada. Els motoristes de la Policia Local obrin la desfilada, precedits dels heralds de la ciutat que anuncien el portador de l'estrela, el qual encapçala i guia la cavalcada, l'itinerari de la qual recorre poc més de dos quilòmetres i mig a través dels carrers del Camí, Sant Nicolau, la plaça d'Espanya, l'avinguda del País Valencià, el pont de Maria Cristina, el passeig de Cervantes, el carrer dels Alçamora, el pont de Sant Roc i l'Albereda.  
Les voreres dels carrers, els passejos i les places, i fins l'últim balcó del recorregut, estan jalonats per un públic incondicional al qual no pareix importar-li el fred d'esta nit. L'esperit i la calor de la Cavalcada inunden, quan passa, tots els racons d'Alcoi, i el nerviosisme dels xiquets -i també dels majors- es manifesta quan irrompen en l'escena els primers patges, uns personatges inseparables d'esta cavalcada que a Alcoi són anomenats afectuosament «els Negres», la participació dels quals es documenta des de l'any 1887.  
Els Reis avancen amb sumptuositat sobre cavalcadures. Cada rei va acompanyat pels seus patges i portadors de torxes, mentre desenes de patges mascarats són els encarregats d'entregar als xiquets els regals. I per a fer-ho se servixen de llargues escales de mà amb què ascendixen als balcons de les cases. Centenars de paquets ordenats en els camions que seguixen la comitiva aconseguixen ser distribuïts entre els destinataris que havien confiat els seus encàrrecs als organitzadors.   
El seguici dels Reis arriba a la plaça i els sobirans descendixen de les cavalcadures i caminen cap al naixement. El moment de l'adoració de l'Infant Jesús s'adorna amb l'efecte de les bengales distribuïdes entre el públic, i l'acte se solemnitza amb focs d'artifici, volteig de campanes i efectes de megafonia amb la interpretació del Magnificat de Händel.  
La comitiva prosseguix la desfilada per l'itinerari amb la pompa i la solemnitat que caracteritza esta cavalcada, que finalitza cap a les 21:30 hores.  
El dia 6 de gener, al matí, els Reis visiten diversos centres assistencials de la ciutat per a entregar obsequis i felicitar les festes a tots aquells residents que no han pogut presenciar la Cavalcada.  
- Formació:  
Motoristes de la Policia Local.  
Heralds de la ciutat, timbalers i trompeters.  
Personatges del Betlem de Tirisiti.  
Grup «poble».  
Portadors de torxes i ambaixador reial.  
Grup de danses i portadors de torxes.  
Grup «soc» (pastors, carros, músics), patges i portadors de torxes.  
Portadors de torxes, banda de música i carrossa.  
Primer rei: Melcior i seguici (portadors de torxes, banda de música i carrossa).  
Segon rei: Baltasar i seguici (portadors de torxes, banda de música i carrossa).  
Tercer rei: Gaspar i seguici (portadors de torxes, banda de música i carrossa).  
Patges negres amb les escales per al repartiment de paquets.  
Camions de paquets.  
3. Definició de l'àmbit espacial i temporal  
La Cavalcada se celebra a poqueta nit el dia 5 de gener, vespra de la festa dels Reis Mags, i l'itinerari recorre un poc més de dos quilòmetres i mig a través dels carrers de la ciutat d'Alcoi.